**Ненан (нохчийн) мотт, литература**

**Мах хадоран гӀирсийн фонд**

**10-11 классаш**

2024 – 2025 дешаран шо

Х-ХӀ классийн дешархойн барта хаарийн мах хадорехь хьехархочо

куьйгалла оьцу некъаш

**Дешархойн барта хаарийн мах хадоран критереш**

1. Дуьззина а, нийса а жоп далар.

2. Хаарийн кхетаман барам хилар.

3. Нохчийн литературин меттан норманаш ларйеш жоп далар.

**«5» дуьллу:**

Ӏамийна материал, кхета а кхеташ, йуьззина схьайийцахь; материалах пайдаэца хаахь, шен масалш далош; нохчийн литературин меттан норманаш лар а йеш, шен ойланаш хьалха-тӀаьхьа нийсий, кхетамей, вовшашца йозушший йийца хаахь.

**«4» дуьллу:**

Ӏамийна материал, кхета а кхеташ, йуьззина схьайийцахь; шен масалш далош, материалах пайда оьцучу хенахь, цхьа-ши гӀалат далийтахь, йуха ша уьш нис а деш; нохчийн литературин меттан норманаш лар а йеш, шен ойланаш хьалха-тӀаьхьа нийсий, кхетамей, вовшашца йозушший йуьйцучу хенахь ши-кхо кхачамбацарш хилахь.

**«3» дуьллу:**

Ӏамийна материал, гӀалаташ деш, йуьззина схьа ца йийцахь; материалах пайда оьцучу хенахь, шен масалш ца даладахь; нохчийн литературин меттан норманаш лар а ца йеш, шен ойланаш хьалха-т1аьхьа нийсий, кхетамей, вовшашца йозушший йуьйцуш ца хилахь.

**«2» дуьллу:**

Ӏамийначу материалан коьрта чулацам ца хаахь; материалах пайдаэца ца хаахь; нохчийн литературин меттан норманаш лар а ца еш, шен ойланаш хьалха-тӀаьхьа нийсий, кхетамей, вовшашца йозушший юьйцучу хенахь г1алаташ дийлийтахь.

Дешархочун балха тӀехь гӀалат лара деза, барта луш долу жоп муьлхха а бакъо талхош хилахь.

Дешархочун балхана «5», «4», «3» дуьллу, нагахь санна урокан йохаллехь барта жоьпаш луш, жигара дакъа а лаьцнехь, цуьнан балхана таллам бича, бакъонех пайдаэца хиънехь.

Х-ХӀ классийн дешархойн талламан белхийн мах хадорехь хьехархочо куьйгалла оьцу некъаш

1. Талламан балха тӀехь орфографически а, пунктуационни а гӀалаташ къаьст-къаьстина лору, оценка йукъара йуьллу.

2. Йазбинчу талламан балхана «**5**» дуьллу, нагахь цхьа а орфографически гӀалат дацахь йа цхьаннал сов пунктуационни гӀалат ца хилахь.

3. **«4»** дуьллу, кхааннал сов орфографически а, щиннал сов пунктуационни а гӀалат ца хилахь (йа шиъ орфографичсски, кхоъ пунктуационни гӀалат хилахь).

4. «3» дуьллу, йалханнал сов орфографически а, пхеаннал сов пунктуационни а гӀалат ца хилахь (йа 5 орфографически, 5 пунктуационни гӀалаташ хилахь).

5. «2» дуьллу, иттаннал сов орфографически а, пхеаннал сов пунктуационни а (йа бархӀаннал сов орфографически а, ворхӀаннал сов пунктуационни а) гӀалаташ ца хилахь.

Дешархочун талламан балха тӀехь гӀалат лара деза, орфографически а, пунктуационни а, муьлхха а бакъо талхош, диктант йазйале оццу классехь йа цул лахарчу классашкахь Ӏамийнчух иза хилахь. Нагахь санна талламан диктантехь 5 ша дина нисдарш хилахь (нийса цайаздинарг нийсачуьнца хийцина) оценка цхьана баллана лагӀйо, иштта оценка «5» ца дуьллу, диктантехь 3 йа цул сов нисдарш хилча.

**Оценка йуьллуш, ца лоруш дуьту:**

1. программехь йоцу йа Ӏамийна йоцу орфографически а, пунктуационини а бакъонаш талхош долу гӀалаташ (масала, V классехь хандешан карарчу а, йаханчу а хенийн чаккхенаш нийсайазйар, спряженешкахь хандешнийн нийсайаздар, подлежащиний, сказуеминий йуккъехь тире йиллар-цайиллар ца Ӏамадо. Уьш VI а, VII а, VIII а классийн программехь йу);

2. тилкхаздаьлла гӀалат (описка) лору, масала, белхало хила дезачохь белхано йаздинехь, Ӏуьйре хила дезачохь Ӏуьйле йаздинехь;

3. нохчийн маттахь зевне мукъаза й (йот) йаздар, масала: *йоза* хила дезачохь й*еза* йаздахь, *йогӀу* (*йегӀу*) йаздахь;

4. къовсамечу мсттигашкахь чолхечу дешнийн нийсайаздар, масала: пайдаэцар – пайда эцар, нийсайаздар нийса – йаздар, гӀодар – гӀо дар, и. дӀ. кх.;

5. дешнашкахь дифтонгаш йазйар: къега – къиэга, терса – тиэрса, оза – уоза, йеха – йиэха, и. дӀ. кх. а.

6. ЦӀердешнийн къовсаме йаздар: стогалла – стагалла, мох – мохан-механ – махан, морха, и. дӀ. кх. а.

Дешархоша далийтинчу гӀалаташна йукъара даккхий а, кегий а гӀалаташ къасто деза.

**Даккхий гӀалаташ лору:**

1. хьалха Ӏамийна а, йозанехь алсам пайдаоьцуш а йолу орфографичсски, пунктуационни бакъонаш талхош долу гӀалаташ;

2. дешхьалхенца йолчу йа чолхечу инфинитиван суффиксийн йазйар;

3. хандешнех хиллачу тайп-тайпанчу къамелан дакъойн йаздар (оху – охуна йа охана, тоьгу – тоьгуна йа тоьгана);

4. хандешан ихначу хенан йазйар, масала: бохура йа бахара, моьттура йа моттара;

5. кху кепара цӀердешнийн йаздар: дечиган йа дечган, эчиган йа аьчган;

6. цӀердешнийн а, билгалдешнийн а массо къобалйина тӀеэцна йолу йацйинчу а, йуьззинчу а форманийн йазйар, масала: гӀуллакх йа гӀулкх, гӀиллакх йа гӀилкх.

Дешархочун балха тӀехь цхьамогӀа (кхоъ йа цул сов) цхьана бакъонна нислуш гӀалаташ хилахь, диктантана оценка лакхайаккха мега, масала, дешан чаккхенга н йаздарехь, доца шеконан элпаш (*а, и, у*) йаздарехь.

Комплексни талламан белхашкахь, диктантах а, тӀедилларех а (фонетически, лексически, орфографически, грамматически, пунктуационни) лаьттачу, ши оценка йуьллу – хӀора балхана шен-шен.

**ТӀедилларийн мах хадорехь куьйгалла оьцу некъаш**

**«5»** дуьллу, массо а тӀедиллар нийса кхочушдинехь;

**«4»** дуьллу, тӀедилларийн ¾ дакъа нийса динехь;

**«3»** дуьллу, болх ах я цул сов нийса бинехь;

**«2»** дуьллу, болх эханал кӀезиг бинехь.

**Билгалдаккхар:**

ТӀедиллар кхочушдарехь дина долу орфографически а, пунктуационни а гӀалаташ талламан белхан мах хадош лору.

Х-ХӀ классашкахь бечу талламан белхийн мах хадор

Талламан болх (диктант)– иза орфографех а, пунктуацех а долу хаарш талларан кеп йу.

Талламан дешнийн диктанто зоь кхета хала йолу офограммаш. Иза хила йиш йу хӀокху дешнийн барамехь:

10 класс – 35 – 40 дош

11 класс – 40 – 45 дош

Дешаран шеран 3-чу четвертехь V-ХӀ классийн дешархошна лучу диктантан герггарчу хьесапера барам кху кепара хила магийна:

1. классана – 150 – 160 дош

11 классана – 160 – 170 дош

(Дешнаш дагардеш, лору гӀуллакхан дешнаш а)

**Текст хоржуш, хьехархочо кху некъех пайдаэца беза:**

1. Диктантан текст шен чулацамехь дешархой кхеташ а, хӀинцалерчу литературни меттан лехамашца юьззина нийса йогӀуш а хила йеза.

2. Диктантан дерриге а дешнаш дешархошна кхеташ хила деза. КӀезиг лелош а, девзаш доцу а дешнаш довза а довзуьйту, йозанан уьн тӀе дӀа а йаздо.

3. Диктантан текстехь хала дешнаш хилахь, цу дешнийн нийсайаздар дешархоша Ӏамийна а дацахь, и дешнаш йозанан уьн тӀе дӀайаздо.

4. Текст йоьшучу хьехархочо дӀайешар литературни нийса а, муха йаздан деза, дешархошна дӀа ца хоуьйтучу кепара а хила деза. Масала, кӀайн, халкъан бохучу дешнашкахь, литературни аларан норманашца цхьаьна а догӀуш, чаккхенгара **н** ца олу, ткъа саьрмик, чӀегӀардиг дешнашкахь **г**-ний, **к**-ний хьалхахь долу **и а** долуш санна олу.

5. 1-ра четверть чекхдаллалц (5 классехь хьалхара ахшо) текстан барам кхул хьалхарчу классехь хилларг магабо.

Талламан дешнийн диктантан мах хадорехь куьйгалла оьцу кху некъех:

**«5»** дуьллу, цхьа а гӀалат дацахь;

**«4»** дуьллу, 1-2 гӀалат хилахь;

**«3»** дуьллу, 3-4 гӀалат хилахь;

**«2»** дуьллу, 7 кхаччалц гӀалат хилахь.

Дешархоша кхошушбинчу ненан меттан йозанан белхашна хӀитточу оценкийн чӀагӀйина норманаш лелоро гӀо дан декхар ду ненан мотт хьехаран говзалла лакхаяккхарна а, Ӏаморан а, талларан а кепара болчу йозанан белхийн лехамаш цхьанакепара хилийтарна а.

Дешархойн хаарийн мах хадорехь коьра йолчу цхьанакепара йолчу оценкийн норманаша хьехархо мукъа ца вуьту хӀора йозанан белхан мах, массо агӀо а лоруш, шен-шен башхаллашца хадоран хьехархо декхарийлахь ву, гӀалаташ а, церан масалла а тидаме эцна ца Ӏаш, кхочушбинчу белхан дикалла а, гӀалатийн башхаллаш а тидаме эца.

ХӀора дешаран шо долалуш хьалхарчу четвертехь талламан белхан (диктантан) текстехь дешнийн дукхалла дӀадахана дешаран шо чекхдолуш хиллачу талламан белхан дешнийн дукхаллехь маго йеза. Ненан маттана йозанан белхийн оценкийн норманаш хӀиттийна, нохчийн меттан специфически башхаллаш тидаме эцарца.

**Изложенин мах хадор**

Сочинени а, изложени а йазйар дешархойн дозуш долу къамел кхиоран коьрта кепаш йу.

10-11-чуй классашкахь сочинени, изложени йазйар дӀахьо «Дозуш долу къамел карадерзор» программин декъан тӀедахкаршца догӀуш.

**Сочинени а, изложени а йазйарехь толлу:**

1. билгалйина тема схьайелла хаар;

2. темица а, хьесапца а догӀуш меттан гӀирсех пайдаэца хаар;

3. меттан барам а, нийсайаздаран бакъонаш а ларйар.

**Сочиненин а, изложенин а чулацаман мах хадабо кху бакъонашна тӀедоьгӀна:**

1. болх темица богӀуш бу йа бац;

2. тема кхачо йоллуш схьайиллина йу йа йац;

3. чулацаман хиламийн рогӀалла нийса йу йа йац;

4. меттан исбаьхьаллин басарех пайдаэцна йа ца эцна;

5. къамелан кхачамбацарш ду йа дац.

Нийсайаздаран мах хадабо дешархочо динчу нийсайаздаран, сацаран хьаьркаш йахкаран, грамматически гӀалаташка хьаьжжина. Изложенин текст йозуш а, дешархой шех кхеташ а, кхетамца-кхиоран, Ӏаморан маьӀна долуш а хила йеза.

**Ма-йарра изложенин текстан барам:**

1. классана – 300 – 349 дош

11 классана – 350 – 400 дош

**Йацйинчу изложенина текстан барам:**

1. классана – 310 – 359 дош

11. классана – 360 – 410 дош

**Талламан изложенина** **хаьржина текст хьехархочо шозза йоьшу.**

**Изложенина хӀитточу оценкийн кху норманашкара куьйгалла эцар ца хилча ца торуш ду:**

1. **«5» дуьллу:**

а) нагахь изложенин текст хьалха-тӀаьхьа нийса а, йуьззина а, цуьнан идейни чулацамах нийса кхетош а, гӀалаташ доцуш а, галдаьккхина хӀума доцуш а йийцинехь;

аь) дешнаш харжарехь йа предложенеш хӀитторехь кхааннал сов гӀалат дацахь, цхьаннал сов орфографин йа пунктуацин гӀалат а дацахь.

2. **«4» дуьллу:**

а) нагахь идейни чулацам нийса а бийцинехь, дуьйцучу гӀуллакхийн йерриге коьрта меттигаш гӀалаташ доцуш а, хьалха-тӀаьхьа хила оьшучу кепара а йийцинехь;

аь) дешнаш харжарехь йа предложенеш хӀитторехь кхааннал сов гӀалат дацахь, орфографин кхаа а, пунктуацин шина а гӀалатал сов уьш ца хилахь.

3. **«3» дуьллу**:

а) чулацам коьртачу декъана нийса а бийцинехь, бакъдерш гайтарехь цхьаъ-шиъ нийса йоцу меттиг а елахь, хьалха-тӀаьхьа гӀуллакхаш дийцарехь ладам боццу ледарлонаш а йалийтинехь;

аь) дешнаш харжарехь йа предложенеш хӀитторехь деаннал сов Ӏалат дацахь, йалханнал сов орфографин а, деаннал сов пунктуацин а гӀалат ца хилахь.

4. **«2» дуьллу:**

а) чулацам кхачаме боцуш а бийцинехь, бакъонца йолу материал хьалха-т1аьхьа нийса йийцарехь йаккхий ледарлонаш а, нийса йоцу меттигаш а йелахь;

аь) дешнаш харжарехь йа предложенеш хӀитторехь йалханга кхочуш гӀалат динехь;

б) дейттанга кхочуш орфографин а, пунктуацин а гӀалат далийтинехь, царна йукъахь иссаннал сов доцуш орфографин гӀалат а долуш.

**Изложенина ши оценка йуьллу: хьалхарниг чулацамна, шолгӀаниг нийсайаздарна.**

**Сочиненини мах хадор**

10 – 11-чуй классашкахь йазйечу сочиненийн барам хила тарло кху тайпана:

10 классехь –3 йа 4 агӀо.

11 классехь –3 йа 4 агӀо.

И сочиненин барам цу тӀехь сецна боций хьехархочунна хаа деза, хӀунда аьлча кхин дуккха а тӀедахкаршца бозуш бу цуьнан чулацам:

1) дешархойн йозанан хатӀ тайп-тайпана хилар;

2) сочиненин тайпане хьаьжжина цуьнан чулацам хийцабалар.

1. **«5»** дуьллу:

а) дешнаш харжарехь йа предложенеш хӀитторехь цхьаннал-шиннал сов гӀалат дацахь;

аь) цхьаннал сов доцуш жима орфографин йа пунктуацин гӀалат хилахь.

2. **«4»** дуьллу:

а) дешнаш харжарехь йа предложенеш хӀитторехь кхааннал сов гӀалат ца хилахь;

аь) шиннал сов орфографин а, шиннал сов пунктуацин а гӀалат дацахь.

3. **«3»** дуьллу:

а) дешнаш харжарехь йа предложенеш хӀитторехь пхеаннал-йалханнал сов гӀалат дацахь;

аь) пхеаннал сов орфографин а, йалханнал сов пунктуацин а гӀалат дацахь.

4. **«2»** дуьллу:

а) дешнаш харжарехь йа предложенеш хӀитторехь ворхӀанга кхочуш гӀалат делахь;

аь) кхойттанга кхочуш орфографин а, пунктуацин а гӀалат делахь, царна юкъахь ворхӀанга кхочуш орфографин гӀалат а долуш.

**Сочиненина ши оценка йуьллу: хьалхарниг чулацамна, шолгӀаниг нийсайаздарна.**

Ненан маттана йозанан белхийн оценкийн норманаш хӀиттийна, нохчийн меттан специфически башхаллаш тидаме эцарца.

**10 класс**

**Нохчийн мотт**

|  |  |  |
| --- | --- | --- |
| **РогIалла** | **Предметан таллам бен дакъа** | **Мах хадоран гIирсан цIе** |
| 1 | Маттах лаьцна хаамаш. | * «Дуьненан ирс» талламан болх. |
| 2 | Лексикологи. | * «Ден дозалла» изложени. |
| 3 | Фонетикех хаамаш | * «Хьасанан ойланаш» талламан болх. |
| 4 | Морфологи а, орфографи а. | * «Лаьмнийн басе» талламан болх. |
| 5 | Къамелан дакъош. | * «Г1арг1улийн илли» изложени. * «Б1аьстенан аматаш» талламан болх. * Къамелан дакъойх лаьцна тест. |

Талламан белхаш

* + - 1. **Дуьненан ирс**

Цхьа мехкан дай, цхьа кура элий хиллера сакьера хевшина Iаш.

Даарх**-**маларх шаьш буьзча, догIмашна паргIато луш, кузашна тIетийсинчу гIайбеш тIехула шаьш агIорбевлча, элаша вовшашка хаьттинера, хьуний-хьуний хIун дезара, хьанна мила хила лаьара вайна кху дуьненахь аьлла.

Шен болчунна тIе кхин оццул бахам безара шена, аьллера цхьамма. Кхаа мехкан эла хила лаьара шена аьлла, билгалдаьккхинера вукхо. КхоалгIачо, шена дуьненан да хила лаьара олуш, жоп деллера хаттарна. Вукху шимма цуьнга бехк баьккхинера.

«Шу ца кхийти сох, – церан бехк тIе ца лаьцнера кхоалгIачо, – шу а ца девзаш, шуна а ца вевзаш, йуьрта йисттехь цхьа жима хIусам а йина, сарралц даьккхинарг сарахь пхьор даъал бен а ца хуьлуш, цхьана бертахьчу, сайна муьтIахьчу хIусамненаца вехаш хилла велара со, тIаккха хир вара-кх сох дуьненан да», – аьлла. Важа ши эла ойланашка ваханера, кхоалгIаниг бакьлуьйш вуйла а хиъна.

Ткъа хьанна ца лиънера, хьанна, кху дуьненан да хилла ваха, кху дуьненах шен нус йан, xIapa дуьне шена декхарла дерзо?!

(149 дош)

(Нохчийн фольклор)

**ТIедиллар.**

1. Лексически маьIна даста «***пхьор***» бохучу дешан.
2. 2**-**чу предложенера «***паргIато***» бохучу дашна синоним йалайе.
3. Текстера 2 фразеологизм схьайазйе.
4. **Хьасанан ойланаш**

Тахана хилча санна, дика дагадогIура Хьасанна ша жима волуш хилла цхьадолу хIуманаш. Лекхачу лаьмнийн хIазарна йуккъехь аьчган некъаца йахйелла жима гIала Iуьллу Алтайн лаьтта тIехь.

ГIалин йистехь, регIан басахь, лаьтта ХьасангIеран цхьаъ бен чоь йоцу цIа. Лаьттах йоьгIначу утармаш тIе шина a aгIop у тухуш, йуккъе жир йоьхкина, дина ду иза. ДогIа тIехь ца сацийта, воттана хьаькхна, у тоьхна бу раз тхов а. ДогIано дашош, малхо дагош лаьтта уй ченан баса дахана. Шайн бахам къаго гIерташ, чеш лоьцуш, поппар а хьаьхна, кораш долчу цхьана пенна кир тоьхна Хьалимата.

Жимчохь дуьйна луларчу берашца йахь йолуш волчу Хьасана йарезаз йуьйгIира шайн кора кIел. Цу тIера чIениг этIаш a, гIa дужуш а, шайн генара Даймохк дагаоьхуш, гIийла ойланаш йеш Iа кхузахь наний, кIанттий. Кхузара дIахьаьжча, дуьйлинчу те тIехула боьду нIаьна санна, генна шерачу арахула малхбузехьа гIерта цIерпошт го. «Дуьне мел ду генарчу мехкашка дIасалела маьрша, ирсе нах. Вай маца хир ду-те ишта маршо йолуш?» – ойлайо Хьасана.

(153 дош)

(Хь.Ш.Яндарбиев)

**ТIедиллар**.

1. Текстера 1-чу абзацера дерзоран цIерметдош билгалдаккха.
2. Массо а хенашца хийца 2-чу предложенера хандош.
3. 3-чу абзацан 1-чу предложенера хандош схьаязде.

**3. Лаьмнийн басе**

Маьлхиста боьдучу новкъахь, КIирда бIаьвнашна тIекхачале, ТIерлойн-ахк Органан чIожах кхетачохь цхьа хаза шера аре йу гено лаьттачу лаьмнийн басахь Iуьллуш. Зезагаша къарзйина цигахь гоьллелц йаьлла цана. Цхьана хенахь йурт лаьттинчу кхузара дежийлашка дIасадоьлхуш некъаш ду. Цхьаъ, Органан чIожа чу а буссий, цигарчу дечиган тIех а болий, къилба-малхбалехьарчу лаьмнашка боьду, важа – къилбаседа-малхбалехьарчу дежийлашка.

Iаржлуш лаьттара, тхо дIакхаьчча. Цундела, сихонца четар а тоьхна, цигахь буьйса йаккха севцира тхо. Декъа дечиг лахьийна, Бислана цIе латийра. МергIадех худар дан хIоттийра, стеннах а мерза кхача бан хууш ву аьлла, экспедице валош волу Сайпудди. Садале аьлла, гена йоццуш гуш йолчу бIаьвнан сурт дилла хиинчу Iийсана йаппарш а йеш, мала хи эца, Органан тогIи чу воьссира Элдарбек. И вухаван хьевелча, топ ги а тесна, цунна тIаьхьавахара со.

Ирхъхьаьжча халла бен гуш доцу лаьмнийн къоьжа баххьаш хIинца а лепадора гуш боцчу малхо. Тхо Iачохь-м маьркIаж-хан хиллера. Бамба санна дуькъа дохк Iуьллучу Органан Iин чохь, схьахетарехь, пхьуьйре йоьллера.

(150 дош)

(Хь.Ш.Яндарбиев)

**ТIедиллар.**

1. Текстера тIеэцна дош схьайазде.
2. 3-чу предложенера «***йурт***» бохучу дашна синоним йалае.
3. 3-чу абзацера тIедеъначу маьIнехь далийна билгалдош схьайазде.

**4. Дахаран кхоларш**

Сарралц къегина лаьттина малх суьйренга керчинера. Анайисте кхаччалц схьабеана и, йоьза чара санна, боккха бара. И цIийбеллера, шен йозалла айъина боллуш санна. Гезгамаша а хилла, стиглахь йаьржинера цуьнан зIаьнарш. Малхбалехьара а, лаьмнашкара а тIегIертачу суьйренан IиндагIаша дIабойуш лаьттара маьлхан тIаьххьара суй.

Малх чубуьзна баларца дуьнено кхин бос ийцира. ТIаьхь-тIаьхьа дукълуш лаьттара тIегIертачу маьркIажан боданан IиндагIаш. Гучудуьйлура седарчий, амма церан лепар а цхьабосса дацара: цхьадерш – сирла, ткъа вуьйш, тIе чим тесча санна, – кхоьлина.

Соьлжа-ГIала йара суьйранна чуйоьрзуш. Урамашкара адамаш лахделлера.

Доьду хи санна, хьаьдда ду дахар, амма цуьнан ирхенаш а, охьенаш а нисло. Де-буьйса санна, серлонехь а, боданехь а нисдала а тарло и. Адамийн дог-ойла гуттар а къуьйсуш йу диканой, воной, оьздачой, маьттазчой, хьаналчой, хьарамчой. Цу къийсамах цIена чекхвала ца хууш верг а, ца лууш верг а хуьлу. Даг тIехь йисна хьоькхнаш йуьхь-чкъурах ларйеш, массарех тарвала гIертахь а, ойланашка вуьйлу ишттаниг. Шерашкахь гена мел вели а, тIейазло цунна дахаран кхоларш. Къаьсттина чIогIа дагалецамашка воху ишттаниг суьйренаша а, Iаьнан йехачу буьйсанаша а.

(160 дош)

(Хь.С.Эдильгериев)

**ТIедиллар**.

1. Текстан 2-чу абзацера антонимаш схьайазйе.
2. 4-чу абзацера чолхе цIердешнаш, буха сиз а хьокхуш, билгалдаха.
3. 2-чу абзацера хуттургаш схьайазйе, церан тайпанаш билгалдаха.

Изложенеш

* + - * 1. **Ден дозалла**

ВорхӀ кӀант ву Даркешан. ВорхӀе а – ден дозалла. Цуьнан гӀортораш. ВорхӀе а – пепнаш санна, догӀмаш долуш, болатах воьттича санна, онда. ХӀуманах а б1ӀаьргнегӀар тухур доцуш. Вухавер воцуш. Ӏуьргара текхарг а йоккхур йолуш, чӀарх-аьллий, шайтӀан ненан багара маха а бохьур болуш, майрий. ГӀиллакхах вухур воцушший, йахь дӀалур йоцушший.

Иштта кхиийна уьш дас. Цо хӀинца а олу шен кӀенташка: «Хьалха а ма хила, тӀаьхьа а ма хила. Шун меттиг йуккъехь йу».

Цкъа воккхахволчу Аьрзус, Ӏа а ца велла, хаьттира дега:

– И йуккъера меттиг х1унда хоьржу ахь тхуна, ва дада?

Даркеш оьгӀаз ца вахара оцу хаттарна. Тера дара цо и лардинчух. «Хьалха вийла Ӏеминарг массо а хӀуманна тӀехь а хьалхара хила лууш хуьлу, тӀехьа сеца Ӏеминарг массо а хӀуманна тӀехь а тӀаьхьара хила лууш хуьлу. Хьалха валий, тӀаьхьа висий стаг гуттар а караво. Муьлххачу а гӀуллакхан коьрта йозалла шена тӀеоьцуш йерг йукъ йу. И онда йелахь, халкъан доь довр дац», – жоп делира Даркеша.

Ден хьехар лардира кӀенташа. ЦӀагарица паччахьан салташна кӀело йан баханчохь а. Коьрталла ца къевсира цхьаьнцца а. Кхечаьрца цхьанийсса лийтира вежарий ХьаргӀий, Олхазаррий, Маккхаллий. ТӀаьхьарчунна пхьаьрсах чов а йинера.

Салтийн тоьпаш а йохьуш, ЦӀагарин тоба цӀа йирзича, гихоша доккха са даьккхира… Цхьана Аружин йуьхь тӀехь ца хаалора йа хазахетар а, йа халахетар а. Иза йоьллера шен кхузткъе итт шара чохь кӀентий кхерамечу новкъа а бохуш, уьш могуш-маьрша бухаберзаре хьежарх.

ВорхӀ кӀант ву Даркешин доьзалехь. ВорхӀ кӀант – ненан ворхӀ са. Цхьана деган эшарехь деттало и ворхӀ са, цхьанна цатам хилча, берриге а кийра Ӏовжош, хазахетар хилча, кийрахь меттиг ца тоьуш…

Кхо кӀант дена дуьхьал хӀоьттира. Хьалха вистхилира кхааннах воккхах волу ХьаргӀа.

– Дада, тхо духадирзи, зен-зулам ца хуьлуш.

– Бакъахьа хир ду, – кӀентийн бӀаьра ца хьожуш, бен доцчуха жоп ло Даркеша. – ПаргӀат хила.

Нана йолчу боьлху кӀентий.

– Нана, тхо духадирзи, могуш-маьрша долуш.

– Некъан хьовзамах, йуьхь1аржонах лардойла шу вайн Дала, – меллаша дека тийналлехь Аружин аз. – ДӀадуьло, паргӀатдовла.

Воккхах волчу вешина Аьрзуна тӀебоьлху вежарий.

– Тхо духадирзи, дагалаьцнарг кхочуш а дина.

– Нахана хьалха корта охьабахийта меттиг-м ца йитина аш вайна? – хоьтту Аьрзус.

– Ца йитина, – жоп ло ХьаргӀас.

– Дика хир ду, – там хиларца боху воккхах волчу вашас. – Хьовса шайн гӀуллакхе…

(343 дош)

(Яхъяев Л.)

Хьесап:

Ден дозалла. 2. Ден хьехамаш.

3. КӀенташа ден хьехар лардар. 4. Аружин доьналла.

5. Дена дуьхьал хӀоттар. 6. Доьзалехь йолу йукъаметтиг.

**2. ГӀаргӀулийн** **илли**

«Де дика хуьлда хьан, сан хьоме Уми!» – халла, xӀopa дешдакъа къастош, дийшира кӀанта, цецваьлла ненанене а хьоьжуш. Умина-м лаьара нохчийн маттахь довха, эсала, мерза дешнаш хозийла.

– Немцойн маттахь йаздина, – элира Султана, – немцойн меттан хьехархочуьнга кхайкха гӀой со?

Ненананас ца оьшу боххушехь ариккхира.

Уми ца кхетара. Цунна цкъа а дага да деанера кӀантана шен ненан мотт бицлур бу бохург.

– Уми ойлане йуьйжира. Цунна дагадеара шовзткье кхоалгӀa шо. Дагадеара цхьаъ бен воцу кӀант ша тӀаме новкъа ваккхар. Дагадеара вокзалехь дуккха а нах хьаьвддий-бевддий лелар. ЦӀеххьана, бакъдолуш санна цунна хезира шен кӀентан аз, хӀетахь оцу шийлачу Ӏуьйранна дегайовхонца декна долу: «Нана, ас дуй буу хьуна, со йухавоьрзур ву хьомечу лаьмнашка – Даймахке».

Вочу ойланаша некхе лазар туьйхира кьеначу Умина. ГӀийла делха доладелира дог...

Чуволлушехь кехат схьаийцира хьехархочо.

«Де дика хуьлда хьан, сан хьоме Уми, – гочдан вуьйлира хьехархо. – Муха Ӏаш йу хьо? ДагавогӀий хьуна со? Ас йаздо хьоьга xӀapa могӀанаш, гӀийла велха а воьлхуш. Хьуна ма мотталахь, шелехь, гӀелехь массарна а вицвелла, хийрачу нехан неӀаршка хӀуьттуш, со лелаш ву. ХӀан-х1а. Сан цӀа а, доьзал а, машен а ю. Сингаттамо

та1ийнчу дагна йеззарг эца йиш йу сан. Амма бац сан Даймохк, мел дукха ахча даларх, и эца таро а йац...

Со хедира цунах фронте дӀа ма-вахханехь: шовзткъе кхоалгӀачу шеран декабрь баттахь со йийсаре вигира мостагӀаша. ТӀаккха – концлагерь. Французашца цу чуьра ведда, къилбен Франце вахара со. Зуда йалийра. Ткъа цул тӀаьхьа цӀа ван дага ца деара.

Сан къизачу кхолламо со ца кхачош хӀун меттиг йисира: ах дуьне теллира ас, айса лоьху синтем ца карош.

Ткъа дукха хан йоццуш Истамал-гӀалахь цхьа некъахо кхайкхира соьга. Вай санна кхайкхира: «ХӀей!». Некъаш хедош со тӀехьаьдира цунна, амма тӀегӀоьртинчу машенаша некъ бихкира сан.

Со миччахь хиларх, суна тӀаьхьа уьду и тамашена аз: «ХӀей!». Набарх а воккху цо.

Цул тӀаьхьа ас ойла йира: сан нана йай и-м соьга кхойкхуш. Даймохк бу шен тилвеллачу кӀанте мохь бетташ. Цхьана маьӀӀаргона цӀа а вогӀура со хӀетахь: сайн хӀуманаш дӀа а хьарчийна, кехаташ а кечдина тохавелира, тӀаккха а ца хӀоьттира со: дӀавоьдуш къона а, могаш а, хаза а ма вара со, ткъа бакъо йуй сан къежвелла, къанвелла вуоча а ваьлла, вухаверза».

Масийтта шо хьалха эвлах йелира адамийн тоба. Царна деза дара шаьш дӀавуллург дийна ву, вац цахаар. Уми дуьхьал йара, цо дехарш дора моллига. Амма гӀиллакхо лоьхура дийна верг а дӀаволлар, нагахь цо Даймохк дӀатеснехь, нагахь иза т1епаза вайнехь.

Иштта дӀавоьллира кӀант.

Умина хетара шен кӀанте болу безам лахьте берзийча санна. Амма и тешара, цо сатуьйсура, туьйранахь санна, цхьа тамашена хӀума хиларе.

Ткъа хӀинца xӀapa кехат...

ХӀаъ, хӀинца цӀаьххьана кхийтира Уми шегара даьллачу гӀaлатах: цӀа воьрзур вац цуьнан кӀант цкъа а, вистхир вац цуьнга шен дайн маттахь, велла цуьнан кӀант, велла тоххурехь.

Оцу ойланах Уми гӀийла къурдаш дан юьйлира. БӀаьрхиша цуьнан садукъдора. Дерриг дуьне бӀаьрхиш хилла даьржинера.

Ткъа и дахаре йухайерзийра геннара, стиглан бухара, схьахезачу маьхьарша. Иза хьалахьаьжира, дехха могӀанаш дина цхьа Ӏаьржа тӀадамаш дара цигахь гуш. ТӀаккха цунна хезира цхьа тамашена аьзнаш. Иза дара дуьненахь а уггаре гӀийла илли – Даймахках къаьсташ гӀарагӀулийн илли.

(483 дош)

(Ӏ. Хатуев)

Хьесап:

1. КӀантepa кехат. 2. Хьехархочуьнга кхайкха вахар.
2. Кехатан Ӏийжаме мoгӀaнaш. 4. Ненан ойланна кӀаргйалар.
3. Умийн гӀийла къурдаш. 6. ГӀаргӀулийн илли.

Тесташ

**«Къамелан дакъош» темина талламан болх**

**Тест № 1 (1-ра вариант)**

**1. Нохчийн маттахь къамелан дакъа ду:**

1) 6;

2) 3;

3) 4;

4) 10.

**2. Нохчийн маттахь коьрта къамелан дакъа ду:**

1) 10;

2) 9;

3) 6;

4) 3.

**3. Г1уллакхан къамелан дакъош ду:**

1) дешт1аьхье, хуттург, дакъалг;

2) дешт1аьхье, хуттург, дакъалг, айдардош

3) ц1ердош, билгалдош, терахьдош, ц1ерметдош, куцдош, хандош

4) ц1ердош, билгалдош, терахьдош, ц1ерметдош, куцдош, хандош, дешт1аьхье, хуттрг, дакъалг, айдардош.

**4. Ц1ердош:**

1) къамелан дакъа ду;

2) предложенин коьрта меже ю;

3) предложенин коьртаза меже ю;

4) предложенин шакъаьстина меже ю.

**5. Хандешан х1оттаман сказуеми ду:**

1) йижаза йара;

2) хьоьхур ду;

3) лекхира йиш;

4) йаха кечъелира.

**6. Дацаран дакъалг *ца* ц1ердешнашца … яздо:**

1) даима цхьаьна;

2) къаьстина;

3) наггахь цхьаьна;

4) наггахь къаьстина.

**7. Терахьдешнаш хуьлу:**

1) цхьалхе, чолхе, х1оттаман;

2) мухаллин, доладерзоран;

3) йаххьийн, къастамза, гайтаран;

4) берта, бертаза.

**8. Х1ара дешнаш дакъалгаш ду:**

1) ткъа, делахь а, йа, х1етте а;

2) чу, т1ехь, к1ел, уллохь;

3) чул, амма, бакъду, цхьабакъду;

4) дуьххьад1а, ур-атталла, хьовха.

**9. *Цундела, ша мел меца хиларх а, м1ера т1е боьллинчу н1аьнах иза 1еха ца ло.*** Х1окхучу предложенера **цундела** боху дош ду:

1) куцдош;

2) хуттург;

3) йукъадало дош;

4) ц1ерметдош.

**10. Х1ара ц1ерметдешнаш дефисца ца яздо:**

1) цхьа?волу, кхи?волу, наггахь?волу;

2) со?со, и?ша, шу?шаьш;

3) муьлх?муьлха, мил?милла, хьаъ?хьаъа а;

4) тхо?тхьаьш, шун?шайниг, цуьнан?шен.

**11. Айдардешнаш кхаа тайпане декъа тарло:**

1) мухаллин, доладерзоран, юкъаметтигаллин;

2) азтардаран, синхаамийн, кхайкхаран;

3) цхьалхе, чолхе, х1оттаман;

4) хенан, меттиган, бараман.

**12. Дешт1аьхье:**

1) къамелан дакъа ду;

2) дешан дакъа ду;

3) предложенин меже ю;

4) йукъадало дош ду.

**13. Куцдешан предложенехь … уьйр хуьлу:**

1) ц1ердашца;

2) хандашца;

3) билгалдашца;

4) терахьдашца.

**14. Х1ара ц1ердешнаш цхьаллин терахьехь бен ца лела:**

1) йовхарш, аьшпаш, йоькаш;

2) стаг, йо1, йис;

3) Салман, 1ийса, Асет;

4) хьонка, х1аваъ, тов.

**15. Рог1аллин терахьдашо гойту:**

1. масалла;
2. рог1алла;
3. мухалла;
4. хан.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 4 | 2 | 1 | 1 | 4 | 1 | 1 | 4 | 1 | 1 | 2 | 1 | 2 | 4 | 2 | 14-15 | 10-13 | 7-9 | 1-6 |

**«Къамелан дакъош» темина талламан болх**

**Тест № 1 (2-г1а вариант)**

**1. *Вешан ойла а, дагахь дерг а вай д1адуьйцу маттаца.***

Х1окху предложенера хандош ду:

1) йаханчу хенан;

2) карарчу хенан;

3) йог1учу хенан;

4) билгалзачу кепехь.

1. ***Цо стоьла т1е кехат диллира.***

Х1окху предложенехь дешт1аьхье ю:

1) цо;

2) т1е;

3) кехат;

4) диллира.

**3. Дош карладоккхуш кхолладелла чолхе куцдешнаш яздо:**

1) дефисца;

2) къаьстина;

3) цхьаьна;

4) ц1оьмалгаца.

1. **«*Г1елвала*» хандешан хан билгалъяккха:**
2. яхана хан;
3. карара хан;
4. йог1у хан;
5. нийса жоп дац.

**5. Мухаллин билгалдешнийн дустаран даржаш ду:**

1) юьхьан, юьхьза, юкъара;

2) юьхьанцара, дустаран, т1ехдаларан;

3) цхьалхе, чолхе, х1оттаман;

4) коьрта а, коьртаза а.

**6. Дош карладоккхуш кхолладелла чолхе куцдешнаш яздо:**

1) дефисца;

2) къаьстина;

3) цхьаьна;

4) ц1оьмалгаца.

**7. *Х1умма а, аддам а* боху ц1ерметдешнаш ду:**

1) гайтаран;

2) хаттаран;

3) дацаран;

4) дерзоран.

**8. *Цхьацца*, *шишша*, *пхиппа* терахьдешнийн тайпа ду:**

1) масаллин;

2) рог1аллин;

3) декъаран;

4) дакъойн.

1. **Х1ара ц1ердешнаш 4-чу легар чу дог1у:**
2. адам, деша, йамартло;
3. йоза, б1ов, ков;
4. эчиг, дечиг, диг;
5. дошло, доттаг1, мостаг1.

**10. Билгалдешнаш хуьлу:**

1) берта а, бертаза а;

2) лааме а, лаамаза а;

3) долахь а, юкъара а;

4) мухаллин а, юкъаметтигаллин а.

**11. Х1ара билгалдешнаш даржашца хийцало:**

1. мухаллин билгалдешнаш;
2. йукъаметтигаллин билгалдешнаш;
3. доладерзоран билгалдешнаш;
4. билгалдешнаш даржашца хийца ца ло.

**12. *Д1абаханчу беттан ткъе итте а де хаза лаьттира.***

Х1окху предложенера терахьдош ду:

1) х1оттаман;

2) чолхе;

3) цхьалхе;

4) декъаран.

***13. Бовр буй техьа хьоь болу сан безам цкъа а, гур вуй техьа сайл дукхах хьо йезарг цхъа а.***

Х1окху предложенера билгалдаьхна дешнаш ду:

1. айдардешнаш;
2. хуттургаш;
3. дакъалгаш;
4. дешт1аьхьенаш.

**14. Куцдош ду:**

1) оьзда йо1, дашо малх;

2) мела мох, шийла шовда;

3) малх, шовда;

4) меллаша вог1у, шозза эли.

**15. Айдардешнаш предложенехь:**

1) меженаш ца хуьлу;

2) меженаш ца хуьлу;

3) меженаш хуьлу айдардош даьржина хилча;

4) меженаш хуьлу айдардош даьржина ца хилча.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 2 | 2 | 1 | 4 | 2 | 1 | 3 | 3 | 4 | 2 | 1 | 1 | 3 | 4 | 2 | 14-15 | 10-13 | 7-9 | 1-6 |

**10 класс**

**Нохчийн литература**

|  |  |  |
| --- | --- | --- |
| **РогIалла** | **Предметан таллам бен дакъа** | **Мах хадоран гIирсан цIе** |
| 1 | Арсанов С-Б.А. «Маца девза доттаг1алла» роман. | * «Маца девза доттаг1алла» романан исбаьхьаллин башхалла» сочинени. |
| 2 | Мамакаев М.А. «Зеламха» роман. | * «Зеламха» романехь коьрта турпалхочун васт» сочинени. |
| 3 | Нохчийн литература.  Эдилов Х.Э. «Сийлаха» поэма. | * «Сийлаха» поэмехь Ибрах1иман васт» сочинени. |
| 4 | Дешаран шарахь 1амийнарг карладаккхар. | * «Ненан мотт – сан дозалла!» сочинени. * Тест. |

**Тесташ**

**Тест № 1 (1-ра вариант)**

**1. «*Маца девза доттагIалла*» цIе йолчу исторически романан автор ву:**

1) Мамакаев Мохьмад;

2) Ошаев Халид;

3) Арсанов СаIид-Бей;

4) Нажаев Ахьмад.

**2. Ахмадов Мусан «*Лаьмнел лекха*» драмин турпалхо ву:**

1. Г1ойсум;
2. Жаьмбик;
3. Элси;
4. Леча.

**3. Произведенехь йаздархочо гойтучу коьртачу ойланах йа цунна ала луучух … олу:**

1. эпиграф;
2. метафора;
3. тема;
4. идея.

**4 Нохчийн поэтан Яралиев Юсупан къинхьегаман дахар д1адоладелла:**

1. 1969-чу шарахь;
2. 1976-чу шарахь;
3. 1985-чу шарахь;
4. 1991-чу шарахь.

**5. Исбаьхьаллин произведенешкахь адамийн амал а, дахар а гайтаран кепах … олу:**

1) автограф;

2) васт;

3) жанр;

4) тема.

**6. Бексултанов Мусан «*Дахаран хин генара бердаш*» повестан тема ю:**

1) безаман;

2) доттаг1аллин;

3) исторически;

4) доьзалан.

**7. «*Деззачу атлазан дарин йу таппаш, ахь цIе тоьхханарг хадор йу ас*».**

Х1окху поэмин юккъера бу и могIа:

1) «Заманан лараш»;

2) «Кханенга воьду»;

3) «Лаьттан цинц»;

4) «Сийлаха».

**8. Нохчийн литературехь дуьххьара поэма язйинарг ву:**

1) НажаевАхьмад;

2) Мамакаев Мохьмад;

3) Арсанукаев Шайхи;

4) Мамакаев 1аьрби.

**9. Х1ума поэтически а, исбаьхьаллин а билгалонашца гойтучу суртх1отточу г1ирсах … олу:**

1) аллегори;

2) олицетворени;

3) пейзаж;

4) эпитет.

**10. «*Ц1ий хьуйдина лаьмнаш*» ц1е йолчу поэмин автор ву:**

1) Бадуев СаIид;

2) Мамакаев Мохьмад;

3) Мамакаев 1аьрби;

4) Бексултанов Муса.

**11. Абдулаев Лечин «*Къонахийн некъ хуьлуш бацийца атта*» ц1е йолу стихотворени лерина ю:**

1. Айдамиров Абузарна.
2. Мамакаев 1аьрбина.
3. Ахмадов Мусана.
4. Ошаев Халидна.

**12. Нохчийн литературехь дуьххьара дийцар яздинарг ву:**

1) Сальмурзаев Мохьмад;

2) Ошаев Халид;

3) Бадуев СаIид;

4) Нажаев Ахьмад.

**13. Эдилов Хас-Мохьмадан «*Сийлаха*» поэмехь ИбрахIиман доьзал дакъаза баьккхинарг ю:**

1) Жовжан;

2) Бикату;

3) Маржан;

4). Аружа.

**14. «*Даймехкан декхаро г1аттийна вог1у со*…»**

Х1окху дешнийн автор ву:

1. Айдамиров Абузар.
2. Арсанукаев Шайхи.
3. Мамакаев Мохьмад.

4) Дикаев Мохьмад

**15. Произведени д1айолалуш далийначу, цуьнан коьрта маь1на шайца гучудолучу говзачу дешнех … олу.**

1. долор;
2. кица;
3. эпиграф;
4. эпитет.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 3 | 1 | 4 | 2 | 2 | 4 | 4 | 2 | 4 | 2 | 3 | 1 | 4 | 3 | 3 | 14-15 | 10-13 | 7-9 | 1-6 |

Те

**Тест № 1 (2-г1а вариант)**

**1. «*Маца девза доттагIалла*» цIе йолчу исторически романан автор ву:**

1) Мамакаев Мохьмад;

2) Ошаев Халид;

3) Арсанов СаIид-Бей;

4) Нажаев Ахьмад.

**2. «*Александр Чеченский*» повестан коьтра турпалхо х1окху юьртара д1авигна вара:**

1) Атаг1ара;

2) Чечанара;

3) Г1ойт1ара;

4) Алдара.

**3. «*Зеламха*» ц1е йолу роман х1окху жанрехь йазйина ю:**

1. публицистически;

2) исторически;

3) фантастически;

4) реалистически.

1. **Нохчийн поэт Цуруев Шарип дуьххьара зорбане ваьлла:**
2. 1969-чу шарахь;
3. 1977-чу шарахь;
4. 1985-чу шарахь;
5. 1991-чу шарахь.

**5. «*Кхийра кхаба*» стихотворенин автор ву:**

1) Исмаилов Абу;

2) Абдулаев Леча;

3) Яшуркаев Султан;

4) Цуруев Шарип.

**6. Произведени д1айолалуш далийначу, цуьнан коьрта маь1на шайца гучудолучу говзачу дешнех … олу.**

1. долор;
2. кица;
3. эпиграф;
4. эпитет.

**7. «*Деззачу атлазан дарин йу таппаш, ахь цIе тоьхханарг хадор йу ас*».**

Х1окху поэмин юккъера бу и могIа:

1) «Заманан лараш»;

2) «Кханенга воьду»;

3) «Лаьттан цинц»;

4) «Сийлаха».

**8. Бексултанов Мусан «*Дахаран хин генара бердаш*» повестан тема ю:**

1) безаман;

2) доттаг1аллин;

3) исторически;

4) доьзалан.

1. **«*Элпаш ас ишколехь Iамийнехь а, оьшучу вастехь со яздан Iамийнарг газета ду*»**

Х1окху дешнийн автор мила ву:

1) Айсханов Шамсудди;

2) Мамакаев Мохьмад;

3) Сальмурзаев Мохьмад;

4) Дудаев Iабди.

**10. Исбаьхьаллин произведенешкахь адамийн амал а, дахар а гайтаран кепах … олу:**

1) васт;

2) автограф;

3) жанр;

4) тема.

**11. Эдилов Хас-Мохьмада дуьххьара йазйина поэма ю:**

1) «Нохчийн кIант Волгин йистехь»;

2) «Сийлаха»;

3) «Ненан безам»;

4) «Октябран серло».

**12. «*Зеламха*» ц1е йолчу романехь дов доладелира:**

1) ахча къевсина;

2) Зезаг къевсина;

3) латта къевсина;

4) дош-даше даларна.

**13. Нохчийн литературехь дуьххьара дийцар йаздинарг ву:**

1) Сельмурзаев Мохьмад;

2) Ошаев Халид;

3) Бадуев СаIид;

4) Нажаев Ахьмад.

**14. Ахмадов Мусан «*Лаьмнел лекха*» драмин турпалхо ву:**

1. Г1ойсум;
2. Жаьмбик;
3. Элси;
4. Леча.

**15. Х1ума поэтически а, исбаьхьаллин а билгалонашца гойтучу суртх1отточу г1ирсах … олу:**

1) аллегори;

2) олицетворени;

3) пейзаж;

4) эпитет.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 3 | 4 | 2 | 2 | 1 | 3 | 4 | 4 | 2 | 1 | 2 | 2 | 1 | 1 | 4 | 14-15 | 10-13 | 7-9 | 1-6 |

**11 класс**

**Нохчийн мотт**

|  |  |  |
| --- | --- | --- |
| **РогIалла** | **Предметан таллам бен дакъа** | **Мах хадоран гIирсан цIе** |
| 1 | Синтаксис, пунктуаци, цхьалхе предложени. | * «ДIадахнарг дагалоьцуш» талламан болх. * «Бабин беркате т1орказ» изложени. |
| 2 | Чолхе предложени. | * «Борз» талламан болх. |
| 3 | Ма-дарра а, лач а къамел. | * «Асхьабан дийцар» талламан болх. |
| 4 | Пунктуаци. | * «Бохам» талламан болх. * «Дохкояла, нана» изложени. |

Талламан белхаш

* + - 1. **ДIадахнарг дагалоьцуш**

Бешахь болх бина а ваьлла, цIехьа вогIура Тавсолта. СхьавогIуш гонахарчу Iаламе кест-кеста бIаьрг тухура цо. Цунна езара ша вина xIapa Эскиной-юрт а, шайн дахаран даима теш хилла лаьтта гонахара и лаьмнаш а. Эскиной йоцчохь, вахар-вар доцург, бутт а ца баьккхинера Тавсолтас.

Чувахале, ша вогIучу новкъара схьа а вирзина, ЦIен-Бердехьа вахара иза; схьахезира масачу Яссин гIовгIа. Гучуелира маьI-маьIIера бацо сенйина лекхачу бердан цIен тарх. Бердан йистте дIахIоьттира Тавсолта. ТулгIеша аьгна хин йист лахара кегийра чукерчара, амма берд тешаме бара. Цу ЦIен-Бердехь, Ясси-хин йистехь, дIаяханера кхуьнан ерриге жималла. ХIетахь, дукха зама хьалха, бердах киртигаш йохуш баьккхинчу новкъа хитIа йогIура кхунна езаелла къона Нурбика. Ма товш хуьлура и, гуьлмаьнда а тиллина, кIудал а белша тIехь хийистехь лаьтташ, цIечу пошмакхан буьхьиг байн лаьттах а хьоькхуш!

ХIетахь Нурбика йолчу миччара а сиха кхочура Тавсолта, наггахь бен тIедухуш доцчу исхарин чоица, кIайчу бустамашца, шен борачу динахь, детица кхелина шедан кхаж буйна а къуьйлуш...

Кхузахь самабуьйлучу дагалецамаша дIа мел даханарш, цхьаъ вукхунна тIаьххье, юха карладохура Тавсолтина.

(161 дош)

(М.А.Сулаев)

**2. Iаламан хийцадалар**

ОьгIазе шок етташ, къилбаседехьара схьахьекхна шийла мох эцна, дIадахара буьрса Iа. Дешна, хи а хилла, дIаделира лаьмнашца Iиллина ло. XIopa шара шаьш Iеминчу кIоргачу хершнашкахула, шайна хьалха нисъелла хIуманаш текхош, шерачу ара хьолхура Iоврийн татолаш. Шийлачу, безачу мохьах паргIатдаьлла Iалам, сийна духар духуш, кечделла дIахIоьттира.

БIаьстенан бовхачу малха кIел мелачу махо тулгIенашца техкайора сийначу дитташий, бес-бесарчу зезагаший къарзйина раьгIнаш. Мотталора, самадевлла зезагаш, шайн дIасатехкарца вовшашка кортош лестош, вовшийн хьоьстуш, къамеле девлла. Оцу хазачу Iаламе хьажа а, цунах марзо эца а гIерташ санна, гуобаьккхина дашо зIаьнарш а яржийна хьоьжу малх эсала белакъежара. И исбаьхьа Iалам, и хаза бIаьсте декъалъеш, цуьнга маршалла хоьттуш санна, шабарш деш, самукъане эшарш лоькхуш, шакарш етташ хьаннашкахь декачу олхазарийн зевнечу аьзнаша дуьзнера ламанан цIена хIаваъ.

Массо хIума самадоккхуш, безамах дузуш, оцу хазачу Iаламца Iехош еана бIаьсте Iелин дагах ца кхеттера. Гуьйренан дохк санна, кхоьлина, Iаьнан мархашла хьарчийча санна, шийла, гIайгIане дара иза. Массаьрга а ирс, безам кхийдочу цу самукъанечу Iаламо цуьнан даг чохь сингаттам, къаьхьа бала буьтура.

(160 дош)

(А.I.Айдамиров)

**ТIедиллар**.

1. Текстан 1-чу абзацера дешхьалхенийн гIоьнца кхолладелла дешнаш схьаязде. Билгалйаха дешхьалхенаш.
2. Текстан тIаьххьарчу предложенера схьадевлла цIердешнаш схьаязде.
3. 2-чу абзацера чолхе 3 дош схьаязде.
4. **БIаьсте йалар**

Цул тIаьхьа чIогIа сатесира бераша бIаьсте йаларе. Арахь ло Iуьллура. Шелонна пепнаш лелхаш хезара буса. Амма, пана лела мархаш санна, сихо йоцуш дIаоьхура дахделла денош, беттанаш. Мартехь дуьйна наггахь гучуболура малх. Апрелехь ло даша доладелира. Ламанан басешкара хьаьвдда догIура зевне татолаш. Iаржделлачу лайн кескаш, лазийначу саьрмикан меженаш санна, худалуш, текхаш, Iаннашка дIаяхара. Иштта дегош, хIинцца хIоа чуьра даьлла кIорни санна, хебаш, лаьмнашкахь хIинца а Iуьллучу лай кIелара хьалагIертара ховха лайн зезагаш.

Басешкара хьаьвдда догIу бIаьстенан хиш севцича, Журавлиха-хин тогIи чохь йолу хьун, чIенигаш а яьттIа, сийна-баьццара пyxl тIейиллича санна, къонъелла дIахIоьттира.

Баганан, базанан, докхан луьста хьун йаьллачу лаьмнашкара схьахезачу олхазарийн самукъанечу аьзнашка ладоьгIуш, Йоккхачу Бабин ирсан тIулгах долчу дийцаран ойлаеш, цIийнан гонах у тухуш йинчу терхи тIехь Iapa Мика.

– ХIей, Мика! Тоьур ду вижина Iилла. Вало тхоьца. Тхо ирсан тIулг лаха доьлху, – элира кIайн корта а, жима хьалахьаьвзина меран йуьхьиг йолчу Колькас.

– Шун бабас бийцина ирсан тIулг лаха вагIахь, тхуна тIаьхьахIотта, – элира, жIаьлеша кадиттича санна, эттIачу боккхачу куйна кIелхьара церг-ков схьакъедочу Алибайс.

(162 дош)

(Хь.Ш.Яндарбиев)

**ТIедиллар**.

1. 3-чу абзацера терахьашца а, классашца а хийцалуш долу билгалдош схьаязде.
2. Текстера дифтонг йолу 3 дош схьаязде.
3. Фонетически талла дош «**дIахIоьттира**».
4. **Историн агIонаш**

Бес-бесара ойланаш туьйсу тIулгаша коьрте а, даг чу а...

Халкъо олу: «Хи дIадоьду, тIулгаш дуьсу». Иза доккха маьIна долуш хIума ду. ТогIи чухула охьадогIучу шовданан хи дац и дуьйцург, дерриге а совнаха дерг, эрна, дош доцуш довш дерг ду. ТIулгаш дац дуьйцуш дерш, тогIешкахь Iохку. Дерриге а бакъдерг, сийлахь дерг, стагах къонаха веш дерг ду.

Кху тIехь аса вовшахдетта гулдина тIулгаш – уьш историн агIонаш, доьналле адамаш, халкъийн уьйраш йу И тайпа тIулгаш вовшахтоьхча, царех хуьлу шатайпа бIов! Вайн таханалерчу дахаран бIов! XIopa къонахчун кхетаман бIов! И тайпа бIов йутту тIулгаш ахчанах эцалуш дац. Уьш гуллуш ду хьанал некъ буьллучу xIopa стеган кхетамехь. И тайпа тIулгаш алсам гулдаларе терра йу xIopa стеган син бIаьвнан локхалла, хазалла, ондалла!

Стенах йутту вай вешан дийцаран бIов? Иза Iаламат исбаьхьа хир йу, массо хIуман тIехь нийса йуттур йу ала**-**м хаац. Цуьнан нийсалла, ондалла замано зуьйр йу. И бIов охьакхетахь а, дац хIумма а: цуьнан тIулгаш кхечунна оьшур ду. Амма чIогIа лаьа айса йуттучу бIаьвнна сирла стигал а, бовхачу маьлхан зIаьнарш а гойла!

(167 дош)

(С.-Хь.М.Нунуев)

**ТIедиллар**.

1. 2-чу абзацера цIерметдешнаш схьаязде.

2. 3-чу абзацера йогIучу хенан хандешнаш схьаязде.

3*.* ***Иза Iаламат исбаьхьа хир ю, массо хIуман тIехь нийса юттур ю ала-м хаац.*** ХIокху предложенера хандешнийн спряженеш билгалйаха.

Изложенеш

* + - * 1. **Бабин беркате тӀорказ**

Жимачу хенахь башха иэс ца хуьлу кегийчеран гонахьа долчун терго йан: Даймехкан хазаллин, къоман сийлаллин, йуьртахойн гӀиллакхийн, лулахойн дикаллин, баккхийчу нехан мехаллин. Де кхоьлина ца хилчахьана, дуьненан исбаьхьалле кхийда дог маьрша дитича, цунах тоам беш лела бераллехь.

Цхьана хазачу бӀаьстенан дийнахь ненера пурба а даьккхина, Шовда денана йолчу йаханера, жимма цуьнца марзо эца. Бабина чӀогӀа дукхайезара жима Шовда. Ша йолчу йеъча, цунна там бан гӀертара. Нанас шега цӀахь, йохайарна кхоьруш, ца йуьлуьйту пхьегӀаш йуьлуьйтура. Мухха хьакхахь а, шен чу нуй, горгам хьокхуьйтура. ТӀаккха цо динчу гӀуллакхашна, бекхамна санна, сихха нохчийн пешан цӀергахь сискал йоттий, цуьнца йетшура молуьйтура.

Жимма луьйш-олуш Ӏийначул тӀаьхьа, Шовдина уггар мерза хета къайле гучуйоккхура бабас. Шен даг тӀе гилгаш дохуш санна, хетара йоӀана, цо шен куьйган керайукъахь масех шекаран бӀелиг кховдийча. Ткъа наггахь гӀожан буьххьехь долу цӀазамаш а, бӀараш а лора.

Шовдина хазахетара бабин тӀорказ. Цхьа хаза, тайп-тайпанчу басаршца дехкина тӀехь зезагаш, тӀетесна тир йаьккхина кечдина кӀадин киса. ЙоӀана моьттура бабин массо а къайле цу чохь лачкъийна ю. Шен бераллин хьекъале хьаьжжина, и къайле лаьтташ ю моьттура цу чохь долчу дуккха а бӀелигех, кампетех, кхийолчу бес-бесарчу хӀуманех.

Иштта цхьана дийнахь йоӀа бабица къамеле йаьллачохь хаьттира:

– Баба, гуттар и хьан тӀорказ дуьйцуш ма хуьлу Зийдат, цо йоккха меттиг

дӀалоцу бохуш. Иза ара ца доккхуьйтуш, халахета, моьтту суна, цунна. Ахь ма олий, хьан цу чохь дуьненан меха йолу къайле йу. Зийдатца ца доькъу ахь, соьца санна, цу чуьра хьайн мерза бӀелигаш а, кампеташ а?

И хаттар хезча, баба доггах йелаелира. Цул тӀаьхьа Шовда куьг лаьцна меллаша тӀорказана тӀейигира цо. Цунна тоьхна долу догӀа схьа даьстина, хьалаехира цу чуьра дуккха а хӀуманаш. Амма йоьӀан бӀаьрг ца кхийтира ша сатуьйсучух. Цхьа лерина дӀахьарчийна тиша бедарш схьайаьстира бабас.

– ХӀара сан деден Хьаьжин-цӀа воьдуш тӀехь хилла духар ду, – элира цо. ХӀокху духаран йозалла йийцина ца йаллал йеза йу. Оцу хенахь Хьаьжин-цӀа гӀаш боьлхура нах. Сан дедена дуккха халонаш тӀеӀиттайелла некъан бохаллехь. Халонашца цхьаьна тишдала доладелла хилла духар. Амма ша цӀавирзича, шена гучувала веанчу стагана и тӀехь долуш маракхеташ хилла иза. Хийла цига кхача сатесначу стеган ког а, бӀаьрг а ца кхаьчначу йезачу меттигашкахь шена тӀехь дӀа а, схьа а деана духар ду хӀара, бохуш. Цуьнан дозаллина тхан денанас хӀара массарна а гучохь кхозуш латтадора.

– ХӀара сан ненанана Кусум маре йоьдуш цунна тӀехь хилла гӀабали а, цу йукъах дихкина хилла долу дато доьхка а ду.

Кхин а цхьацца шира, шен дагна хьоме хӀуманаш гайтира бабас йоӀана.

– Шовда, хӀара йу-кх хьан Бабин йерриг къайле, – дегочу озаца элира йоккхачу стага.

(404 дош)

(Дашаева Ш. Х.)

Хьесап:

1. Бераллин хан. 2. Шовда денана йолчу цахар.

3. Бабин тӀорказ. 4. Шовдин хаттар.

1. Бабин къайле.

**2**. **Дохкояла, нана**

Бер д1а а дижийна, нана д1айахна. Мел шек доцуш 1уьллу иза мерзачу набарх.

Там хир барий техьа цунна нана йоцчу кхечуьнгара? Х1ан**-**х1а. Иза цуьнан нана йу: дуьненан марзо, б1аьрган серло, деган йовхо. Иштта беран марзонах йоьллачу нанна а синтем ца хуьлу бер дуьзна а, деладелла а ца хилча. Мосазза мерзачу набарх йуьйлуш, шен г1ийлачу узамца охьадижийна цо иза.

Нагахь и сиркхо хилча, г1айг1анах кийра бузий, ойланна г1елло нана. Дагарадолий техьа нанна бер цкъа а? Х1ан**-**х1а. Иза дицдина цхьа минот а ца йоьду цуьнан. Ша мел сиха, йуькъачу г1овг1анашкахь йалларх, беран аз кхочу ненан лере, мел генахь хиларх.

И шен бер д1а а тесна, лелалур йарий техьа нана? Мичара! Берах ца йалан пхьид йиъна, боху, нанас. Иза нийса ду. Бер – ненан сих са хуттуш, дагца дог нисдеш, б1аьр**-**нуьрца нур кхоллалуш, цуьнан ц1ийх схьадаьлла ма ду. Шен дег1ан са а берал мерза хир дац нанна. Нанна бер хаза г1ан санна деза ду. И доккха хиларе сатуьйсуш, багара церг ларйеш, ткъа дуьххьара и карийча мел хаза кхаъ кхочу нене.

– Алахь, сан хазаниг, – бохуш, доьлучу дагца нанас берана 1амабо шен халкъан

сийлахь мотт. Ткъа хуьлийла йуй къинхетам байна нана. Х1ан**-**х1а. Нана, беро ша дуьххьар дуьненчу долуш, шена хуучу маттахь шега гlo дехнарг ю. Цундела нанна беран марзо йоккха йу дуьненан массо исбаьхьаллел.

Иштта деза бер дижийна, нана д1айахна**-**кх. Х1ун ду нанас лелориг?

Майрачунна оьг1азйахарх, х1ун къуьйсу ахь бераца? Хаалахь: хьан оьг1азаллех берриге бохам берана хуьлий. Шен дег1е куьг кхаччалц, декъаза де лелош; ша х1ума хаъал хилча «нана» боху дош дицделла: хьуна т1едан даго да дуьтуш лелар ду хьуна иза. Ткъа къа дац цуьнан, дуьненахь нана боху дош ала йиш йоцуш кхиа доьлча?

Диц ма де: бер д1а а дижийна, хьо д1айаха хьалаг1оттуш, беран ц1еххьана мохь баьлла, цо хьайх катохар.

– Хьох йаьлла 1елур йуй техьа? – бохуш, ахь йаьхначу обанийн тача х1инца а данза ду беран юьхь т1ера.

Дохкойала, нана, хьайн бер самадалале. Мел холча х1уттур ду иза, ша сама ма**-**даьлла, хьо йуххехь ца гахь.

Къа ца хета хьуна, чоь ма**-**йу д1асахьожуш, хьоькхучу маьхьарца массо орцах ваьккхина, хьо т1ейалайар доьхуш, холча х1утту долчу цунах.

Дохкойала, нана: г1енах, самах хьо лоьхуш, синтем байна хьийза долчу цу хьайн беран къа хьаьрчарий техьа хьох.

Дохкойала, нана, хьайн дилхан дог дашадай, къинхетам, безам цунна чохь гулбай, хьайн дахарехь ахь дендолчу массо диканал, и самадалале, хьо цунна гар ду.

Дитахь, х1ай нана, ца къийсича мега дерш, царах хьуна, йа нахана цуьрриг хила пайда бац, нагахь да**-**нана дезна, уьш ахь лийринехь, хьо йезийта хаалахь, хьайн жимчу к1орнийна.

Дохкойала, сихха, берах ма къаста!

(408 дош)

(Юсупов 1.У.)

Хьесап:

1. Бер дижийна д1айахна нана. 2. Нанна бер ч1ог1а деза ду.

3. Д1айаккха оьг1азло хьайн даг чуьра, х1ай, къинхетаме нана!

1. Хьайн жимчу беран дуьхьа дохкойала, нана!

Тесташ

**Тест № 1 (1-ра вариант)**

**1. Предложени олу:**

1) рог1ехь д1айаздинчу дешнех;

2) ойланан а, къамелан а уггар цхьалхечу декъах;

3) йозанехь вовшахкхеттачу дешнех;

4) дешнийн цхьаьнакхетарех.

**2. Дешнашна йуккъе уьйр а тосуш, дешан хийцалучу декъах олу:**

1) суффикс;

2) чаккхе;

3) лард;

4) дешхьалхе.

**3*. Варийлахь(1) Дука(2) нуй (3) шайн Бабин не1ара т1ехьарниг мабалахь(4) и (5) суна бевзар бу хьуна***.

Х1окху предложенехь ц1оьмалгаш йахкаран нийса вариант къастайе:

1) 1,2,4. 3) 1,3,4,5.

2) 2,4,5. 4) 1,2,3,4.

1. ***Дуккха а адамаш, къаьсттина бераш, ч1ог1а хазахеташ хьуьйсура хаьхкинчу говрашка*.**

Х1окху предложенера билгалдаьхна дешнаш ду:

1) шакъаьстина йуххедиллар;

2) даьржина т1едерзар;

3) йукъадало дешнаш;

4) латтаман дурс.

**5**. **Нохчийн маттахь легар къастадо:**

1) доланиг дожаран чаккхенца;

2) коьчалниг дожаран чаккхенца;

3) дийриг дожаран чаккхенца;

4) хотталург дожаран чаккхенца.

**6*. Доцца аьлча, экскурси дика чекхйелира*.**

Х1окху предложенера ***доцца аьлча*** бохург:

1) йукъадало дош ду;

2) хуттург йу;

3) даран суьртан латтам бу;

4) шакъаьстина меже ю.

**7. Х1ара дешнаш антонимаш дац:**

1) йахь – хьаг1;

2) ирс – докъазалла;

3) буьйр – омра;

4) комаьрша – пис.

**8. Орфографи олу:**

1) меттан дерриге а дешнех;

2) дешнийн нийсаяздар 1амочу бакъонех;

3) йозанехь сацаран хьаьркаш х1итторан бакъонех;

4) меттиган маттах.

**9. Дешан х1оттаман дакъош ду:**

1) подлежащи, сказуеми, къастам;

2) ц1ердош, билгалдош, куцдош;

3) орам, чакхе, дешхьалхе, суффикс, лард;

4) айдардош, дешт1аьхье, дакъалг, хуттург.

**10. Терахьдешнаш хуьлу:**

1) цхьалхе, чолхе, х1оттаман;

2) мухаллин, доладерзоран;

3) йаххьийн, къастамза, гайтаран;

4) берта, бертаза.

**11. Дацаран дакъалг *ца* деепричастица** **йаздо:**

1) даима цхьаьна;

2) даима къаьстина;

3) цхьаьна а, къаьстина а;

4) дефисца.

**12. Дуьххьарлера нохчийн абат («*Нохчийн джуз ду х1ара*») х1оттийнарг вара:**

1) Досов Къеда.

2) Эльдарханов Таьштамар.

3) Ошаев Халид.

4) Солтаханов Эльбек.

**13. Латтаман дурс** **ду х1окху предложенехь:**

1) Селхана, уьссалг1ачу ноябрехь, г1урбанан хьалхара де дара.

2) Карина, ненан цхьаъ бен йоцу йо1, ч1ог1а качйина йара.

3) Кхин охьа а ца лахлуш, къамеле йелира зуда.

4) Цуьнан да, 1илманча, дика вевзаш вара Нохчийчохь.

**14. *Сахиллалц шен хазачу эшаршца иза новкъайоккху зарзаро*.**

Х1окху предложенин грамматически лард йу:

1) иза новкъайоккху;

2) новкъайоккху зарзаро;

3) эшаршца новкъайоккху;

4) новкъайоккху.

**15. Чолхе предложени олу:**

1) шина йа масех цхьалхечу предложених латтачух;

2) йеа йа масех цхьалхечу предложених латтачух;

3) кхаа йа масех цхьалхечу предложених латтачух;

4) пхеа йа масех цхьалхечу предложених латтачух.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 2 | 2 | 1 | 1 | 2 | 1 | 3 | 2 | 3 | 1 | 2 | 1 | 1 | 2 | 1 | 14-15 | 10-13 | 7-9 | 1-6 |

**Тест № 1 (2-г1а вариант)**

**1. Предложенино гойту:**

1) адамаша ден къамел;

2) адамийн кхочуш хилла ойла;

3) вовшашца уьйр йолуш цхьаьнахкхетта дешнаш;

4) дешнийн фразеологически цхьаьнакхетарш.

**2. Дешан х1оттаман дакъош ду:**

1) подлежащи, сказуеми, къастам;

2) ц1ердош, билгалдош, куцдош;

3) орам, чакхе, дешхьалхе, суффикс, лард;

4) айдардош, дешт1аьхье, дакъалг, хуттург.

**3.  *Доцца аьлча, экскурси дика чекхъелира*. – предложенера *доцца аьлча* бохург:**

1) йукъадало дош ду;

2) хуттург йу;

3) даран суьртан латтам бу;

4) шакъаьстина меже ю.

**4. Подлежащи хуьлу:**

1) лааме, лаамаза;

2) грамматически, логически;

3) мухаллин, меттиган;

4) берта, бертаза.

**5. Лексика бохучу декъа юкъа ца йог1у:**

1) лексикологи;

2) семасиологи;

3) лексикографии;

4) орфографи.

**6. ХӀара предложени йукъара-йуьхьан йу:**

1) Б1аьстенан мохо бешара г1аш лестадора.

2) Нехан динара хотталахь вуссу.

3) Селхана рег1ахь дог1а деара.

4) Арахь шелъелла.

**7. *Ӏуьйранна кхеттачу малхо чехка башийра буткъа ша*.**

ХӀокху предложенин грамматически лард йу:

1) башийра ша;

2) кхеттачу малхо;

3) малхо башийра;

4) чехка башийра ша

**8.** ***Кхушара къаьсттина хьийкъинера муьргаш*.**

ХӀокху предложенехь ***къаьсттина*** боху дош:

1) латтам бу;

2) къастам бу;

3) кхачам бу;

4) цхьа меже йац.

**9. Х1ара дешнаш синонимаш ду:**

1) стигал – латта;

2) гоьза – гарс;

3) токхо – йакхо;

4) дахар – 1ожалла.

1. ***Хьоме дешархой, шаьш дуьненчохь дехаш мел ду, мехкан а, халкъан а сий ларделаш*.**

Х1окху предложенера ***хьоме дешархой***:

1) даьржина т1едерзар ду;

2) латтаман дурс ду;

3) предложенин шакъаьстина меженаш ю;

4) юкъадало дешнаш ду.

1. ***Массо а машарца ваха веза бохуш, закон ду-кх вай мехкан***.

ХӀокху предложенера т1етуху предложени ю:

1) бахьанин;

2) бехкаман;

3) къастаман;

4) кхачаман.

1. ***Оцу минотехь йай-й шок туьйхира* ? *Мохьмад луьйчура сецира***.

ХӀокху предложенехь:

1) ц1оьмалг йилла йеза;

2) тире йилла йеза;

3) тӀадам билла беза;

4) шит1адам билла беза.

**13.** ***Хоийла хьуна (1) мел хала бакъо а(2) нагахь (3) кхоччуш (4) дика хьо цунах кхеташ хуьлий (5) хьайга нийса а (6) кхетош а (7) йийцалур йуй*.**

ХӀокху предложенехь ц1оьмалгаш йахкаран нийса вариант къастае:

1) 2, 3,5,6. 2) 1,3, 5,6,7. 3) 1,2,3,4,5,6. 4) 1,2,5,6.

**14.** ***Тешам*? *иза къонахчун коьрта амал ю. Мотт*? *иза массо х1уманан а бух бу*.**

ХӀокхупредложенешкахь:

1) ц1оьмалг йилла йеза;

2) тире йилла йеза;

3) тӀадам билла беза;

4) шит1адам билла беза.

**15.** **Х1инца вайн йолу алфавит т1еэцна:**

1) 1908 шарахь;

2) 1918 шарахь;

3) 1938 шарахь;

4) 1927 шарахь.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 2 | 3 | 1 | 2 | 4 | 2 | 3 | 1 | 2 | 1 | 3 | 2 | 4 | 3 | 3 | 14-15 | 10-13 | 7-9 | 1-6 |

**Тест № 1 (3-г1а вариант)**

**1. Предложени олу:**

1) рог1ехь д1айаздинчу дешнех;

2) ойланан а, къамелан а уггар цхьалхечу декъах;

3) йозанехь вовшахкхеттачу дешнех;

4) дешнийн цхьаьнакхетарех.

**2. Дошамаш х1иттор 1амочу лексикологин декъах олу:**

1) этимологи;

2) лексикографи;

3) семасиологи;

4) диалектологи.

**3.** **Ӏаьрбашкара вайн матте т1еэцна дешнаш лела:**

1) 3-чу классехь;

2) 5-чу классехь;

3) 2-чу классехь;

4) 4-чу классехь.

**4.** **Интонологи ц1е йолу дакъа юкъадог1у:**

1) фонетикина;

2) морфологина;

3) синтаксисан;

4) пунктуацина.

**5. Дешнашна йуккъе уьйр а тосуш, дешан хийцалучу декъах олу:**

1) суффикс;

2) чаккхе;

3) лард;

4) дешхьалхе.

**6.** **Дошкхоллар хуьлу:**

1) нийса, духьанехьара;

2) берта, бертаза;

3) схьадаьлла, схьадалаза;

4) чолхе, цхьалхе.

**7.** **Кхоалг1ачу легарна йукъадог1у:**

1) лач дожаршкахь -чу чаккхе йолу билгалдешнаш;

2) лааме мухаллин а, юкъаметтигаллин а, доладерзоран а билгалдешнаш;

3) доланиг дожарх хилла лаамаза билгадешнаш;

4) коьчалниг дожарехь -ица чаккхе йолу билгадешнаш.

**8.** **Чолхе предложенеш хуьлу:**

1) чолхе-цхьаьнакхетта чолхе-карара, чолхе хуттургаш йоцуш;

2) т1етуху, коьрта, коьртаза;

3) юьхьан, юьззина, ц1еран;

4) дийцаран, хаттаран, айдаран.

**9.**  ***Доцца аьлча, экскурси дика чекхйелира*.**

ХӀокху предложенера ***доцца аьлча*** бохург:

1) йукъадало дош ду;

2) хуттург йу;

3) даран суьртан латтам бу;

4) шакъаьстина меже йу.

**10. Чолхе предложенеш хуьлу:**

1) чолхе-цхьаьнакхетта чолхе-карара, чолхе хуттургаш йоцуш;

2) т1етуху, коьрта, коьртаза;

3) юьхьан, юьззина, ц1еран;

4) дийцаран, хаттаран, айдаран.

**11.** **Х1окху предложенера ц1ерметдош йукъаметтигаллин ду:**

1) Иза мила ву?

2) Цо хьаьнга дийцира цунах лаьцна?

3) Ткъа со мича ваха веза?

4) Суна-м ца хаьа, иза мила ву.

**12.** **Чолхе предложени олу:**

1) шина йа масех цхьалхечу предложених латтачух;

2) йеа йа масех цхьалхечу предложених латтачух;

3) кхаа йа масех цхьалхечу предложених латтачух;

4) пхеа йа масех цхьалхечу предложених латтачух.

**13.** **Х1окху хандешнаша хьалха йахана хан гойту:**

1) вицвелла, ладег1на, хьагйелла;

2) дагаихнера, баьхнера, хьагйеллера;

3) дийци, ладуьйг1и, вицви;

4) ладуг1ура, дуьйцура, хьаглора.

**14.** **Спряжени олу:**

1) ц1ердош дожаршца хийцадаларх;

2) ц1ерметдош йаххьашца хийцадаларх;

3) хандош терахьашций, хенашций, классашций, саттамашций хийцадаларх;

4) билгалдешан даржашца хийцадаларх.

**15.** **Дуьххьарлера нохчийн абат («*Нохчийн джуз ду х1ара*») х1оттийнарг вара:**

1) Досов Къеда;

2) Эльдарханов Таьштамар;

3) Ошаев Халид;

4) Солтаханов Эльбек.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 2 | 3 | 4 | 1 | 2 | 1 | 2 | 1 | 1 | 2 | 4 | 1 | 2 | 3 | 1 | 14-15 | 10-13 | 7-9 | 1-6 |

**Тест № 1 (4-г1а вариант)**

**1. Предложенино гойту:**

1) адамаша ден къамел;

2) адамийн кхочуш хилла ойла;

3) вовшашца уьйр йолуш цхьаьнахкхетта дешнаш;

4) дешнийн фразеологически цхьаьнакхетарш.

**2.** **Х1ара предложени чолхе-карара ю:**

1) И д1абоьду некъ стенга боьдуш бу, дийцахьа суна.

2) Х1инца, суна хаьа, мало йан мегар дац.

3) Кхин охьа а ца лахлуш, къамеле йелира зуда.

4) Малх хьаьжнера, делахь а йовхо к1еззиг йара.

**3.** **Х1ара дешнаш дакъалгаш ду:**

1) ткъа, делахь а, йа, х1етте а;

2) чу, т1ехь, к1ел, уллохь;

3) чул, х1ета, ур-атталла, мел;

4) маржа-йа1, 1алелай, жолам-йа1, гап-гип-гап.

**4.** **Кху предложенера *т1ехь* боху дош ч1аг1даран дакъалг ду:**

1. Тхан хьехархо а т1ехь, тхо дерриге а экскурсе дахара.

2) Паднара т1ехь 1уьллура г1ора эшна к1ант.

3) Цу суьрташна т1ехь цунна вевзира шен да.

4) Бешарчу дитташ т1ехь дека олхазарш.

**5.** **Х1ара предложени т1едожоран йу:**

1) Шийла йара тахана арахь.

2) Ма сиха д1адели-кх х1ара де!

3) Ц1ахь бан белла болх кхочушбе.

4) Хьо вог1ий соьца?

**6.** **Х1окху предложенера сказуеми хандешан х1оттаман ю:**

1) Г1иллакхий, оьздангаллий йиший, ваший ду.

2) Суна школехь деша лаьа.

3) Дешар – серло, цадешар – бода.

4) К1антана йеза шен нана.

**7.** ***Нехан шуьнехь къонах а верстар вац, нехан хьаьвди т1ехь дин а берстар бац*.**

ХӀара предложени ю:

1) чолхе-карара;

2) хуттургаш йоцу чолхе;

3) чолхе-цхьанакхетта;

4) цхьалхе, цхьанатайпанарчу меженашца.

**8.** **Латтаман дурс** **ду х1окху предложенехь:**

1) Селхана, уьссалг1ачу ноябрехь, г1урбанан хьалхара де дара.

2) Карина, ненан цхьаъ бен йоцу йо1, ч1ог1а качйина йара.

3) Кхин охьа а ца лахлуш, къамеле йелира зуда.

4) Цуьнан да, 1илманча, дика вевзаш вара Нохчийчохь.

**9.** **Дешан х1оттаман дакъош ду:**

1) подлежащи, сказуеми, къастам;

2) ц1ердош, билгалдош, куцдош;

3) орам, чакхе, дешхьалхе, суффикс, лард;

4) айдардош, дешт1аьхье, дакъалг, хуттург.

**10.** **Кху предложенера къастамаш цхьанатайпанара бац:**

1) Уьш дара керла, ховха, хаза зезагаш.

2) К1анта деара ц1ен, можа 1ежаш.

3) Г1опана гонаха йара лекха аннийн керт.

4) Керт мел йу д1асакхийсина йара аннийн, аьчган, ангалин гергаш.

**11.** ***Доцца аьлча, тов, дуй хьуна, сан ирсана, цхьадика, ала дашна, ма-дарра аьлча, кхетий хьо, бах, гур хьуна*** бохучу **йукъадалочу дешнийн маь1на ду:**

1) рог1алла йа уьйр-йукъаметтиг гойтуш;

2) тайп-тайпанчу кепара дог тешна хилар гойтуш;

3) тайп-тайпана хаамаш, синхаамаш гойтуш;

4) хаам хьаьнгара хуьлу гойтуш.

1. ***Варийлахь(1) Дука(2) нуй (3) шайн Бабин не1ара т1ехьарниг ма балахь(4) и (5) суна бевзар бу хьуна*.**

ХӀокху предложенехь ц1оьмалгаш йахкаран нийса вариант къастае:

1) 1,2,4. 3) 1,3,4,5.

2) 2,4,5. 4) 1,2,3,4.

**13.** **Чолхе-карара предложени олу:**

1) цхьабосса бакъо йолуш цхьанакхеттачу цхьалхечу предложених лаьттачух;

2) кхетаран меженаш шена шена чохь йолчу предложених;

3) цхьанатайпанара йа шакъаьстина меженаш шена чохь йолчу предложених;

4) коьртачу а, т1етухучу а предложенех лаьттачух.

**14*. Воккха дадас меллаша корта те1абора, амма цхьа дош ца элира.***

ХӀара предложени йу:

1) цхьалхе, цхьанатайпанарчу меженашца;

2) чолхе-карара;

3) хуттургаш йоцу чолхе;

4) чолхе-цхьанакхетта.

**15.** ***Т1аккха Зараана хааделира цуьнан беснеш т1ехула (охьа)1ийдало т1адамаш.***

ХӀокху предложенера ***охьа***:

1) дешт1аьхье йу, къаьстина а йазйо;

2) дешхьалхе йу, цхьаьна а йазйо;

3) дешхьалхе йу, къаьстина а йазйо;

4) йа дешт1аьхье а, йа дешхьалхе а йац.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 2 | 1 | 4 | 1 | 3 | 2 | 3 | 1 | 3 | 3 | 3 | 1 | 4 | 4 | 2 | 14-15 | 10-13 | 7-9 | 1-6 |

1. **класс**

**Нохчийн литература**

|  |  |  |
| --- | --- | --- |
| **РогIалла** | **Предметан таллам бен дакъа** | **Мах хадоран гIирсан цIе** |
| 1 | Айдамиров А.I. «Йеха буьйсанаш» роман. | * «Йеха буьйсанаш» романехь къинхьегаман халкъийн векалийн васташ» сочинени. |
| 2 | Рашидов Ш.Р. «Аружа» поэма. | * «Кхойтта шаре бахбелла некъ» сочинени. |
| 3 | Бексултанов М.Э. «Корталин Хантоти» дийцар. | * «Корталин Хантоти» дийцарехь коьртачу турпалхочун васт» сочинени. |
| 4 |  | * «Нохчийн йаздархойн говзаршкахь ненан васт» сочинени. |

Тесташ

**Тест № 1 (1-ра вариант)**

* 1. **Вайн хиша, шовданаша, ярташа, ирзуша, гунаша, лаьмнаша, 1аннаша, даккъаша, боьраша х1ун боху хьоьжуш, уьш толлуш, Даймехкан паспорт деш ву ша, бохуш, топоними язйинарг ву:**

1) Мамакаев Мохьмад; 3) Айдамиров Абузар;

2) Сулейманов Ахьмад; 4) Ошаев Халид.

**2****. Произведенин жанраш къастае** (повесть, поэма, …)**:**

1) «Маца девза доттаг1алла» \_\_\_\_\_\_\_\_\_\_\_\_\_\_\_\_\_\_\_\_\_\_\_

2) «Александр Чеченский» \_\_\_\_\_\_\_\_\_\_\_\_\_\_\_\_\_\_\_\_\_\_\_

3) «Кхетаме Хьамид» \_\_\_\_\_\_\_\_\_\_\_\_\_\_\_\_\_\_\_\_\_\_\_

4) «Нохчийн лаьмнашкахь» \_\_\_\_\_\_\_\_\_\_\_\_\_\_\_\_\_\_\_\_\_\_\_

5) «Бож-1ела» \_\_\_\_\_\_\_\_\_\_\_\_\_\_\_\_\_\_\_\_\_\_\_

**3.**   **Лойша суна шийла шовда,**

**Амма цIена шовда ло!**

**Адмийн дегнаш, чуьра мекха**

**ДIайаьккхина, цIандийр ду.**

Х1окху байтан автор ву:

1) Сулейманов Ахьмад;

2) Нажаев Ахьмад;

3) Айсханов Шамсуддин;

4) Бадуев СаIид.

**4.** **«*Еха буьйсанаш*» романехь оьрсийн эскарехь эпсар лаьттина турпалхо:**

1) Аьрзу; 3) ХортIа;

2) Маккхал; 4) Берса.

1. **«*Цу вайн раьг1нашкахь цхьа сурт ду х1уттуш, дарц дала кечделлачу хенахь (дукха хьолахь 1а дулучу муьрашкахь): мох а болий, аьрцнаш уг1а дуьйлало, берзлой санна*…»**

Х1окху дешнийн автор ву:

1) Хамидов 1абдулхьамид; 3) Гадаев Мохмад-Салахь;

2) Сулейманов Ахьмад; 4) Бадуев Са1ид-Салахь.

**6. Цхьана шарахь дуьнен т1е а бевлла, цхьана шарахь дуьнен т1ера д1а а бевлла йаздархой, билгалбаха:**

1) Арсанов Саь1ид-Бей; 3) Ошаев Халид;

2) Ахматова Раиса; 4) Исаева Марем.

**7**. **Х1ара турпалхой шай-шайн произведенешка нисбе.**

* + 1. Аружа \_\_\_\_\_\_\_\_\_\_\_\_\_\_\_\_\_\_\_\_\_\_\_ «Зеламха».
  1. Арсби \_\_\_\_\_\_\_\_\_\_\_\_\_\_\_\_\_\_\_\_\_\_\_ «Нохчийн лаьмнашкахь».
  2. Селехьат \_\_\_\_\_\_\_\_\_\_\_\_\_\_\_\_\_\_\_\_\_\_\_ «Бож-1ела».

4) З1ока \_\_\_\_\_\_\_\_\_\_\_\_\_\_\_\_\_\_\_\_\_\_\_ «Маца девза доттаг1алла».

5) Майма \_\_\_\_\_\_\_\_\_\_\_\_\_\_\_\_\_\_\_\_\_\_\_ «Сийлаха».

**8. «*Наггахь, сайн сагатделча*», «*1аьржа б1аьрг*», «*Хьалхара парта*» произведенийн автор ву:**

1) Айдамиров Абузар; 3) Мамакаев Мохьмад;

2) Бексултанов Муса; 4) Ахмадов Муса.

**9**.**«*Мохьмад-Салахь санна верг эзар шарахь цхьаъ бен ца вог1у х1окху Лаьтта т1е. Мохьмад-Салахь кестта вог1ур вац. Г1еххьа заманаш оьшу иштта цхьа Мохьмад-Салахь кхолла*».**

Х1окху дешнийн автор ву:

1) Саидов Билал; 3) Сулейманов Ахьмад;

2) Сулаев Мохьмад; 4) Ахмадов Муса.

**10. *Аьрзу, Васал, 1аьлбаг.***

Х1ара турпалхой лахарчу произведени т1ера бу:

1) «Лийрбоцурш»; 3) «Лаьмнаша ца дицдо»;

2) «Еха буьйсанаш»; 4) «Маца девза доттаг1алла».

**11. Нохчийн поэтессин Ахматова Раисин автобиографически поэмин ц1е ю:**

1) «Даймахке сатийсар»; 3) «Ненаца дина къамел»;

2) «Дагалецамаш»; 4) «Дагалецамийн новкъахь».

**12. Айдамиров Абузаран «*Йеха буьйсанаш*» романехь нохчийн халкъо муьлхачу бIешарахь паччахьан Iедалан коллониальни политикина дуьхьал латтийна къийсам гойту?**

1) XIX бIешарахь; 3) XVIII бIешарахь;

2) XXI бIешарахь; 4) XX бIешарахь.

**13. «*Даймахке сатийсар*», «*ЦIен Берд*», «*Дарта*».**

Х1окху стихотворенийн автор ву:

1) Сулейманов Ахьмад; 3) Айсханов Шамсуддин;

2) Гадаев Мохьмад-Селахь; 4) Бадуев СаIид.

**14. Йаздархо, поэт, 1илманча ваьхна 1909-1972 шерашкахь. Дуьнен т1ехь ваха доьг1на хиллачу 63 шарах 30 шо гергга набахтешкахь текхна цо.**

**Мила ву и:**

1) Ошаев Халид; 3) Мамакаев Мохьмад;

2) Арсанов Саь1ид-Бей; 4) Гадаев Мохьмад-Салахь.

1. **Исбаьхьаллин произведени т1ехь адамийн амалш а, дахар а гайтаран**

**кепах олу:**

1) метафора; 3) персонаж;

2) дустар; 4) васт.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 2 | ⃰ | 1 | 4 | 3 |  | ⃰ | 2 | 3 | 2 | 4 | 1 | 2 | 4 | 1 | 14-15 | 10-13 | 7-9 | 1-6 |

**Дог1а**

1. 1) «Маца девза доттаг1алла» – роман.

2) «Александр Чеченский» – повесть.

3) «Кхетаме Хьамид» – дийцар.

4) «Нохчийн лаьмнашкахь» – поэма.

5) «Бож-1ела» – комеди.

7. – 1) Аружа – «Сийлаха».

2) Арсби – «Маца девза доттаг1алла».

3) Селехьат – «Нохчийн лаьмнашкахь».

4) З1ока – «Зеламха».

5) Майма – «Бож-1ела».

**Тест № 1 (2-г1а вариант)**

**1. Исбаьхьаллин произведенешкахь адамийн амал а, дахар а гайтаран кеп йу:**

1) автограф; 3) жанр;

2) васт; 4) тема.

1. **«*Мохьмад-Салахь санна верг эзар шарахь цхьаъ бен ца вог1у х1окху Лаьтта т1е. Мохьмад-Салахь кестта вог1ур вац. Г1еххьа заманаш оьшу иштта цхьа Мохьмад-Салахь кхолла*».**

Х1окху дешнийн автор ву:

1) Саидов Билал; 3) Сулейманов Ахьмад;

2) Сулаев Мохьмад; 4) Ахмадов Муса.

**3. Нохчийн поэзехь дуьххьара г1улчаш йаха волавелла:**

1) Саидов Билал; 3) Мамакаев Iарби;

2) Ошаев Халид; 4) Дудаев Iабди.

**4. Нохчийн дуьххарлера прозаик ву:**

1) Дудаев Iабди; 3) Сальмурзаев Мохьмад;

2) Ошаев Халид; 4) Нажаев Ахьмад.

**5. Нохчийн литературехь халкъан иэсана ч1ог1а т1е1аткъам бина йолу роман ю:**

1) «Еха буьйсанаш»; 3) «Товсолта ломара д1авоьду»;

2) «Дарц»; 4) «Зеламха».

**6. «*Ирсан орам*» ц1е йолчу романан коьрта турпалхой бу:**

1) Акаев Руслан, Васа; 3) Зовра, Заби1ат;

2) Сийлаха, Ибрах1им; 4) Зеламха, Бици.

**7. «*Зеламха*» ц1е йолчу романехь дов доладелира:**

1) ахча къевсина; 3) латта къевсина;

2) Зезаг къевсина; 4) дош-даше даларна.

**8.** **Х1ара турпалхой шай-шайн произведенешка нисбе.**

1) Васал \_\_\_\_\_\_\_\_\_\_\_\_\_\_\_\_\_\_\_\_\_\_\_ «Лаьмнел а лекха».

1. Алымкхан \_\_\_\_\_\_\_\_\_\_\_\_\_\_\_\_\_\_\_\_\_\_\_«1аьржа б1аьрг».
2. Жеми1ат \_\_\_\_\_\_\_\_\_\_\_\_\_\_\_\_\_\_\_\_\_\_«Дерачу кхолламан кхел».

4) Резет \_\_\_\_\_\_\_\_\_\_\_\_\_\_\_\_\_\_\_\_\_\_\_«Маца девза доттаг1алла».

5) Г1ойсум \_\_\_\_\_\_\_\_\_\_\_\_\_\_\_\_\_\_\_\_\_\_\_«Йеха буьйсанаш».

**9. Дахарера г1уллакхаш гойтуш, билгалволчу стагах дуьйцуш йолу жима эпически произведенех олу:**

1) очерк; 3) поэма;

2) дийцар; 4) новелла.

**10. Произведенин жанраш къастае** (повесть, поэма, …)**:**

1) «Йеха буьйсанаш» \_\_\_\_\_\_\_\_\_\_\_\_\_\_\_\_\_\_\_\_\_\_\_

2) «Аружа» \_\_\_\_\_\_\_\_\_\_\_\_\_\_\_\_\_\_\_\_\_\_\_

3) «1аьржа б1аьрг» \_\_\_\_\_\_\_\_\_\_\_\_\_\_\_\_\_\_\_\_\_\_\_

4) «Нохчийн х1усам» \_\_\_\_\_\_\_\_\_\_\_\_\_\_\_\_\_\_\_\_\_\_\_

5) «Зингатийн барз а ма бохабелаш» \_\_\_\_\_\_\_\_\_\_\_\_\_\_\_\_\_\_\_\_\_\_\_

**11. «*Даймохк»* ц1е а йолуш, нохчийн дуьххьарлера газет арадаьлла:**

1) 23.02.1923; 3) 15.06.1934;

2) 18.03.1925; 4) 12.08.1990.

1. **Халкъан барта кхолларалла толлуш волчу 1илманчех олу:**

1) фольклорист; 3) яздархо;

2) 1илманча; 4) талламхо.

**13. Билгалъяккха цхьана авторан цхьа цIе а йолуш, цхьатерра тема а йолуш тайп-тайпанчу жанрашкахь йазйина кхо произведени:**

1) Мамакаев Мохьмад «Ц1ий хуьйдина лаьмнаш»;

2) Бадуев Саь1ид-Салихь «Пет1амат»;

3) Мамакаев 1аьрби «Нохчийн лаьмнашкахь»;

4) Ахматова Раиса «Даймахке».

**14. Нохчийн поэзехь дуьххьара г1улчаш йаьхнарг ву:**

1) Дудаев Iабди; 3) Ошаев Халид;

2) Мамакаев Iарби; 4) Саидов Билал.

**15. Произведени д1айолалуш далийначу, цуьнан коьрта маь1на шайца гучудолучу говзачу дешнех … олу:**

1. долор; 3) эпиграф;
2. кица; 4) эпитет.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |  | «5» | «4» | «3» | «2» |
| 2 | 3 | 4 | 3 | 1 | 1 | 2 | – | 1 | – | 4 | 1 | 2 | 1 | 3 | 14-15 | 10-13 | 7-9 | 1-6 |

**Дог1а**

8. 1) Васал – «Йеха буьйсанаш».

2) Резет – «1аьржа б1аьрг».

3) Жеми1ат – «Дерачу кхолламан кхел».

4) Алымкхан – «Аружа».

5) Г1ойсум – «Лаьмнел а лекха».

10. 1) «Йеха буьйсанаш» – роман.

2) «Аружа» – повесть.

3) «1аьржа б1аьрг» – дийцар.

4) «Нохчийн х1усам» – стихотворени.

5) «Зингатийн барз а ма бохабелаш» – повесть.